**Felicitare lui Samson Bodnărescu**

*Mihai Eminescu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

N-am ştiut cum că în ziua

Douăzeci şi şapte iunie,

Îşi serbeaz-aniversarea

Toţi voinicii şi Sămsunii.

În biserică asemeni

Cât umblai pe la icoane,

N-am văzut pe sfântul Simson

Prea iubitule Samsoane.

Şi aflând de-aşa minune

Eu scrisei aceste şire,

Dorind multă sănătate,

Viaţă lungă şi sporire.

Şi spre semn caracudistic

Îţi trimit această cartă,

Iar tu spune printr-un distih

Cum că cei absenţi se iartă.